
A V I Z

asupra Propunerii legislative privind stabilirea unor măsuri în domeniul pensiilor acordate beneficiarilor proveniţi din rândul aparatului auxiliar de specialitate al instanţelor judecătoreşti şi al parchetelor de pe lângă acestea, din rândul personalului diplomatic şi consular, din rândul funcţionarilor publici parlamentari, din rândul deputaţilor şi senatorilor, din rândul personalului aeronautic civil navigant profesionist din aviaţia civilă şi din cadrul Curţii de Conturi
În conformitate cu prevederile art. 95 din Regulamentul Camerei Deputaţilor, republicat, cu modificări şi completări, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind stabilirea unor măsuri în domeniul pensiilor acordate beneficiarilor proveniţi din rândul aparatului auxiliar de specialitate al instanţelor judecătoreşti şi al parchetelor de pe lângă acestea, din rândul personalului diplomatic şi consular, din rândul funcţionarilor publici parlamentari, din rândul deputaţilor şi senatorilor, din rândul personalului aeronautic civil navigant profesionist din aviaţia civilă şi din cadrul Curţii de Conturi, trimisă cu adresa nr. Pl-x 404 din 8 septembrie 2014, înregistrată sub nr.4c-11/887 din 8 septembrie 2014.
Senatul, în calitate de primă Cameră sesizată, a respins propunerea legislativă în şedinţa din 2 septembrie 2014.

Potrivit dispoziţiilor art.75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificări şi completări, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificări şi completări, Comisia a dezbătut propunerea legislativă menţionată mai sus, în şedinţa din 30 septembrie 2014.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.147 din 17 februarie 2014, punctul de vedere negativ transmis de Guvern cu adresa nr. 1138 din 20 iunie 2014 şi punctul de vedere negativ transmis de Consiliul Economic şi Social cu adresa nr. 383 din 20 februarie 2014 în care precizează că nu a putut fi avizată Propunerea legislativă întrucât nu au fost îndeplinite condiţiile prevăzute de art. 42 alin. (1) din Regulamentul de organizare şi funcţionare al Consiliului Economic şi Social referitoare la prezenţa a minimum 5 membri pentru ca şedinţa să fie statutară. Membrii plenului prezenţi la şedinţă au exprimat puncte de vedere în sensul avizării nefavorabile.

În urma dezbaterilor, cu unanimitate de voturi, s-a hotărât avizarea favorabilă a propunerii legislative.

Iniţiativa legislativă  face parte din categoria legilor organice.

